**ELŐTERJESZTÉS**

Tiszavasvári Város Önkormányzata Képviselő-testületének

**2022. július 28-án** tartandó rendes nyílt ülésére

Az előterjesztés tárgya: **a szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló önkormányzati rendelet módosításáról**

Melléklet: Intézményvezető kérelme előterjesztéshez

A előterjesztés előadója: Dr. Kórik Zsuzsanna jegyző

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/…../2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| Bizottság | Hatáskör |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. melléklet 1.9. pontja |

Az ülésre meghívni javasolt szervek, személyek:

|  |  |  |
| --- | --- | --- |
| Makkai Jánosné | Kornisné Liptay Elza Szociális és Gyermekjóléti Központ intézményvezetője | szeszk@gmail.com |

Tiszavasvári, 2022. július 21.

**Krasznainé dr. Csikós Magdolna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**a szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló önkormányzati rendelet módosításáról**

**Tisztelt Képviselő-testület!**

2022. január 1. napjától a tavalyi évben teljes körűen felülvizsgált szociális rendeletet léptetett életbe az önkormányzat a 22/2021. (XII.2.) rendelettel.

**I. Jelenleg a szociális rendelet módosítása az alábbiak miatt válik szükségessé:**

**1.** A Kornisné Liptay Elza Szociális és Gyermekjóléti Központ ellátásai tekintetében – elsősorban bentlakásos ellátások valamint a szociális étkeztetés- 2019 óta nem történt térítési díj emelés.

**A térítési díjak változására** vonatkozóan módosítás/emelés a veszélyhelyzeti szabályozások miatt sem volt lehetséges 2022. június 30. napjáig. Július 1. napjától azonban már lehet díjakat emelni, és azok aktualizálása szükséges is, hiszen az elmúlt 3 évben jelentős áremelkedésekkel számolhattunk.

Az intézményvezetőtől érkezett térítési díj emelési javaslat, melyet önköltségszámítás is alátámaszt a következő:

|  |  |  |
| --- | --- | --- |
| Ellátás | Jelenlegi intézményi térítési díj | Javasolt intézményi térítési díj 2022. 09. 01. napjától |
| Idősek otthona, fogyatékos személyek otthona | 2735 Ft/ellátási nap | 3380 Ft/ellátási nap |
| szociális étkeztetés helyszíni fogyasztással | 620 Ft/ellátási nap | 790 Ft/ellátási nap |
| szociális étkeztetés kiszállítási díja pluszban | 30 Ft/ellátási nap/háztartás | 60 Ft/ellátási nap/háztartás |

Az intézményvezető erre vonatkozó levele az előterjesztés mellékletét képezi.

A Kornisné Liptay Elza Szociális és Gyermekjóléti Központ intézményvezetője megküldte a ***2012. évi módosított szolgáltatási önköltségre vonatkozó táblázatokat is***. ***A tárgyévi önköltség az alapja a térítési díjaknak, így ezen módosított adatok elfogadása külön előterjesztés tárgyát képezi.***

**Az intézményi térítési díj számításának módja 2015. január 1-jétől változott meg. Ezt követően** nem a szolgáltatási önköltség és a központi költségvetésből kapott támogatás különbözeteként konkrét összegben kell meghatározni a térítési díjat, csupán annyit szabályoz az Szt., **hogy az intézményi térítési díj nem lehet magasabb, mint a szolgáltatási önköltség.** Ezáltal a folyamat jelentősen egyszerűsödött, a szolgáltatók számára jelentősen bővítette a mozgásteret.

***2.*** A jelenlegi szociális rendelet alapján települési támogatás nyújtható **tűzifa vásárlásra,** melynek jelenleg a kérelmezési időszaka október 15.-december 15.

A kérelmek könnyebb feldolgozhatósága **miatt javaslom a kérelmezési időszak szeptember 1.-október 31 közötti időszakra módosítását.**

***II. Jogszabályi környezet:***

***A szociális igazgatásról és szociális ellátásokról szóló 1993. évi III. tv. (Szoc. tv. továbbiakban) ide vonatkozó jogszabályhelyei a következők:***

***„92/B. §*** *(1) A személyes gondoskodást nyújtó szociális intézmény állami* ***fenntartója***

***a )konkrét összegben meghatározza az intézményi térítési díjat;”***

***„115. §*** *(1)Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj****). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget.*** *Az intézményi térítési díj év közben egy alkalommal, támogatott lakhatás esetében két alkalommal korrigálható. Az intézményi térítési díjat integrált intézmény esetében szolgáltatásonként, szakápolási központ esetében a szakápolási ellátásra külön kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.”*

**A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet a térítési díjak kapcsán az alábbi ide vonatkozó rendelkezéseket tartalmazza:**

***„2. §*** *(1)****A fenntartó a személyes gondoskodás körébe tartozó szociális ellátásért térítési díjat*** *(a továbbiakban: intézményi térítési díj)* ***állapít meg****, amelyet az Szt.-ben, e rendeletben, a fenntartó önkormányzatok rendeletében, valamint az Szt. 94/C. §-a, illetve a 2011. január 1-jét megelőzően hatályos 94/B. vagy 94/D. §-a szerinti megállapodásban (a továbbiakban együtt: megállapodás) foglaltak szerint kell megfizetni.”*

*„****3. §*** *(1) Az intézményi térítési díjat és a személyi térítési díjat*

*a) étkeztetés esetén ellátási napra,*

*b)házi segítségnyújtás esetén gondozási órára,*

*c) jelzőrendszeres házi segítségnyújtás esetén ellátási napra,*

*d) támogató szolgáltatás esetén szolgálati órára és szállítási kilométerre,*

*e) nappali ellátás esetén ellátási napra,*

*f) bentlakásos intézményi ellátás esetén ellátási napra és hónapra,*

*g)a támogatott lakhatásban igénybe vett, az Szt. 75. § (1) bekezdés d) pont db) alpontja szerinti esetben ellátási napra, dh) pontja szerinti esetben szállítási kilométerre, da), dc)–dg) és di) alpontja szerinti esetben órára*

*vetítve kell meghatározni.*

*(2) Bentlakásos intézményi ellátás esetén*

*a) a napi intézményi térítési díj a havi intézményi térítési díj harmincad része,*

*b) a napi személyi térítési díj a havi személyi térítési díj harmincad része*

*a hónapok naptári napjainak számától függetlenül.*

*(3) Az intézményi térítési díj szolgáltatónként, intézményenként, telephellyel rendelkező szolgáltató, intézmény esetén ellátást nyújtó székhelyenként, telephelyenként, továbbá bentlakásos intézményi ellátás esetén épületenként külön-külön is meghatározható.*

*(4) A intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.”*

*„****9. §*** *(4)Az étkeztetés intézményi térítési díja aszerint differenciált, hogy az ételt a helyszínen fogyasztják el vagy az igénybevétel helyére szállítják. A kiosztó helyen, illetve a lakáson történő étkeztetés térítési díja a kiszállítás költségét is tartalmazza. Ha az étel lakásra történő kiszállítása közös háztartásban élő személyek részére történik, a kiszállításért fizetendő személyi térítési díjat csak egy személyre lehet megállapítani.”*

***„15. §*** *(1)Nappali ellátás esetében az intézményi térítési díjat külön meg kell határozni*

*a) a csak napközbeni tartózkodást igénybe vevőkre, illetve*

*b) a napközbeni tartózkodást és ott étkezést igénybe vevőkre, ahol az intézményi térítési díj megegyezik az a) pont szerint meghatározott és a (2) bekezdés szerinti díj összegével.”*

**III. Fentiekre tekintettel a térítési díjak emelésére az alábbi javaslatot teszem:**

1. A szociális rendelet 8. melléklete tartalmazza a fizetendő térítési díjat.

Így a rendelet térítési díjra vonatkozó táblázata 1. 2. sora D oszlopában meghatározott idős és fogyatékos bentlakásos ellátás térítési díja módosulna 2735 Ft/ellátási napról 3380 Ft/ellátási napra.

A szociális étkeztetés díjemelése miatt pedig a táblázat 4.2 és 51. soraiban a D oszlopban a 620 Ft/ellátási nap módosulna 790 Ft/ellátási napra, valamint a kiszállítási díj emelkedne az 5.2 sor D oszlopában 30 Ft/ellátási nap/háztartásról 60 Ft/ellátási nap/háztartásra.

**Viszonyításképpen a környező településeken alkalmazott jelenlegi térítési díjak mértékéről az intézményvezető levele részletes tájékoztatást tartalmaz, mely alátámasztja, hogy az emelt díj reális lehet.**

**Az intézmény 204 fő ellátottjából jelenleg előzetes felmérések alapján 130 fő tudja megfizetni a teljes intézményi térítési díjat saját jövedelme/vagyona vagy hozzátartozói vállalások/kiegészítések alapján.**

**II. A rendelet kihirdetése és hatályba lépése közötti időtartamra vonatkozó szabályozás:** 2012. január 1. napján hatályba lépett **a Magyarország Gazdasági stabilitásáról szóló 2011. évi CXCIV. törvény, melynek 32. §-ában** foglaltak értelmében a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály **kihirdetése és hatálybalépése között legalább 30 napnak kell eltelnie.** Ezt a rendelkezést az önkormányzati rendeletekre is kell alkalmazni.

Fentiekre tekintettel a rendelet hatálybalépésének időpontjaként **2022. szeptember 1.** napját javaslom.

**III. A szociális rendelet előzetes hatásvizsgálata:**

***A******jogalkotásról szóló 2010. évi CXXX****. törvény 17. § (1) bekezdése* a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról szóló rendelet hatályba lépésének a várható következményeiről – az előzetes hatásvizsgálat tükrében – az alábbi tájékoztatást adom:**

**1. A módosítás és az új rendelet megalkotásának valamennyi jelentősnek ítélt hatása, különösen:**

***1.1. társadalmi, gazdasági, költségvetési hatása:***

A módosításnak társadalmi, gazdasági, költségvetési hatásai jelentősek lehetnek, új szabályozások lépnek életbe. A **térítési díjak emelkedésének kedvezőtlen társadalmi fogadtatása,** a **bevételek növekedése várható**.

***1.2. A módosításnak gazdasági hatásával nem számolhatunk****.*

**1*.3.*** *A rendelet módosításának* ***költségvetési kihatása várható, az intézmény bevételei növekedhetnek.*** A térítési díj emelés következtében az **intézmény bevételeinek növekedése várható, mely dologi kiadások fedezetére fordítható.**

***2.******A módosításnak környezeti és egészségügyi következményei:***

A környezeti és egészségügyi következmény jelen módosítással és rendeletalkotással érintett tárgyban **nem realizálható, nem vizsgálható.**

***3. Az adminisztratív terheket befolyásoló hatása:***

A tervezett módosítás értelmében az adminisztratív terhek változhatnak, nőhetnek, egyes újraszabályozások következtében.

***4. A jogszabály megalkotásának szükségessége, a jogalkotás elmaradásának várható következményei:***

Az Szt.-ben lévő felhatalmazása alapján az önkormányzatnak rendeletalkotási kötelezettsége van a szociális személyes gondoskodást nyújtó ellátások térítési díjak megállapítása vonatkozásában, azonban azok **módosítására vonatkozóan a jogszabály nem ír elő kötelezettséget.** Így a módosítás elmaradása esetén a Szabolcs-Szatmár-Bereg Megyei Kormányhivatal törvényességi észrevétellel nem élhetne.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

A meglévő állományi létszámban a személyi, szervezeti, tárgyi feltételek adottak.

**IV. Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.**

**A rendelet-tervezethez az indokolás is elkészült.**

***Kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.***


Tiszavasvári, 2022. július 21.


**Dr. Kórik Zsuzsanna**


**jegyző**


**Előterjesztés melléklete**


**Intézményvezető kérelme**













**RENDELET TERVEZET**

**Tiszavasvári Város Önkormányzata Képviselő-testületének .../2022. (VII. 29.) önkormányzati rendelete**

**a szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló önkormányzati rendelet módosításáról**

A szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 32. § (1) bekezdés b) pontjában, 32. § (3) bekezdésében, 48. § (4) bekezdésében, valamint a 62. § (2) bekezdésében, 92. § (1) bekezdés a) pontjában és a 92. §. (2) bekezdésében, a 132. § (4) bekezdés d) és g) pontjában kapott felhatalmazás alapján valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában meghatározott feladatkörében eljárva a következőket rendeli el:

**1. §**

A szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló 22/2021. (XII. 2.) önkormányzati rendelet 23. § (4) bekezdése helyébe a következő rendelkezés lép:

„(4) Az (1) bekezdés szerinti települési támogatás iránti kérelmet minden év szeptember 1. napjától október 31. napjáig lehet benyújtani háztartásonként, e rendelet 7. melléklete szerinti formanyomtatványon. A határidő elmulasztása jogvesztő.”

**2. §**

A szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló 22/2021. (XII. 2.) önkormányzati rendelet 8. melléklete az 1. melléklet szerint módosul.

**3. §**

Ez a rendelet 2022. szeptember 1-jén lép hatályba.

*1. melléklet*

1. A szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló 22/2021. (XII. 2.) önkormányzati rendelet 8. mellékletében foglalt táblázat 1. és 2. sor helyébe a következő rendelkezések lépnek:

„

|  |  |  |  |  |
| --- | --- | --- | --- | --- |
| 1. | Idősek otthona  Idős,ellátásban A, B, C, D épületben ellátottak | 4440 Tiszavasvári, Vasvári Pál u. 87. sz. | Magyarország egész területe | 3.380,- Ft/ellátási nap |
| 2 | Fogyatékos személyek otthona (A, B, C, D épületben) | 4440 Tiszavasvári, Vasvári Pál u. 87. sz. | Magyarország egész területe | 3.380,-Ft/ellátási nap |

”

2. A szociális igazgatásról és szociális ellátásokról, valamint a személyes gondoskodást nyújtó ellátások igénybevételéről, a fizetendő térítési díjakról szóló 22/2021. (XII. 2.) önkormányzati rendelet 8. mellékletében foglalt táblázat 4.2–5.2. sor helyébe a következő rendelkezések lépnek:

„

|  |  |  |  |  |
| --- | --- | --- | --- | --- |
| 4.2 | Napközbeni tartózkodás és ott étkezés |  |  | 790- Ft/ellátási nap (ÁFA-t tartalmaz) |
| 5.1 | Szociális étkeztetés  Helyszínen fogyasztás | 4440 Tiszavasvári, Hősök u. 38. sz. | Tiszavasvári Város Közigazgatási területe | 790 Ft /ellátási nap (ÁFA-t tartalmaz) |
| 5.2 | Étkeztetés  Kiszállítási díja pluszban az étkeztetésen felül | 4440 Tiszavasvári, Hősök u. 38. sz. | Tiszavasvári Város Közigazgatási területe | 60 Ft- /ellátási nap/háztartás (ÁFA-t tartalmaz) |

”

Általános indokolás

A Kornisné Liptay Elza Szociális és Gyermekjóléti Központ ellátásai tekintetében – elsősorban bentlakásos ellátások valamint a szociális étkeztetés- 2019 óta nem történt térítési díj emelés.

**A térítési díjak változására** vonatkozóan módosítás/emelés a veszélyhelyzeti szabályozások miatt sem volt lehetséges 2022. június 30. napjáig. Július 1. napjától azonban már lehet díjakat emelni, és azok aktualizálása szükséges is, hiszen az elmúlt 3 évben jelentős áremelkedésekkel számolhattunk.

Jelen módosítás fő indoka a bentlakásos ellátások és szociális étkeztetés térítési díj emelései.

A jelenlegi szociális rendelet alapján települési támogatás nyújtható **tűzifa vásárlásra,** melynek korábban a kérelmezési időszaka október 15.-december 15.

A kérelmek könnyebb feldolgozhatósága **miatt jelen rendelet módosítással a kérelmezési időszak szeptember 1.-október 31 közötti időszakra módosul.**

Részletes indokolás

**Az 1. §-hoz**

A módosítás ezen szakasza tartalmazza a tűzifa vásárlásra nyújtható települési támogatás kérelmezési időszakának módosulását.

**A 2. §-hoz, a 3. §-hoz és az 1. melléklethez**

Ezen szakaszok a térítési díj emelésekre vonatkozó adatokat tartalmazzák.